
# השבת



"למחרת היום חזר הנסיך הקטן ונפגש עם השועל. הלה פנה אליו ואמר: -מוטב לשוב יום יום באותה שעה. אם תשוב, למשל, בשעה הרביעית אחר הצהריים, אתחיל להיות מאושר עוד בשעה השלישית. ככל שתקרב שעת הפגישה ארגיש עצמי מאושר יותר. ובהגיע השעה הרביעית אתחיל להתרגש ולדאוג. אז אדע לראשונה את מחיר האושר! אך אם תבוא בכל שעה שתהיה, לא אדע לעולם אימתי עלי להתכונן בלבי... כי גם בעניין זה יפה כוחם של טקסים קבועים.

מה זה טקס? שאל הנסיך הקטן.

גם זה מן הדברים שהוזנחו יתר על המידה, ענה השועל. והרי זה מעשה המבדיל יום אחד מכל יצר הימים ומייחד שעה אחת מכל השעות האחרות. הרי למשל, טקס המקובל אצל צידיי: כל יום חמישי בשבוע נוהגים הם לצאת במחולות עם נערות הכפר. לכן היום החמישי הוא בשבילי יום שכולו טוב! כי אותו יום יכול אני להרחיק לטייל עד הכרם. אלו רקדו הציידים בכל שעה שהיא ככל העולה על רוחם, היו כל הימים דומים זה לזה ולעולם לא הייתי זוכה ליום חופשה ומרגוע."

**זוהי שבת**, היא מפרידה בין שאר ימות השבוע לבינה ומתוך כך מקבלת ייחודיות.

דבר זה בולט במיוחד במחנות הקיץ הן בפעילויות השונות ביום זה משאר הימים והן בהתייחסות לשבת כמסורת יהודית חשובה. (במחנות יום- יום שישי ובמחנות לילה- שבת).

כל מחנה חוגג את השבת לפי המסורת שלו ובאמצעות מנהגים שונים, על מנת לקבל מושגי יסוד לגבי השבת ורעיונות שונים לפעילויות אנו מביאים את הדברים הבאים. חשוב לזכור שלכולם מנהגים שונים ומטרות שונות בשבת... אין צורך להירתע...

**נוהגי ערב שבת:**

**הדלקת נרות-** מסמלת את כניסת השבת יחד עם שקיעת השמש. נהוג להדליק נר אחד או שניים כנגד מצוות השבת- 'זכור ושמור'- הציווי מהתורה הוא לא רק לשמור על השבת אלא גם לזכור אותה.

על הנרות נברך : "ברוך אתה יי אלוהינו מלך העולם אשר קדשנו במצוותיו וצוונו להדליק נר של שבת"

**קבלת שבת-** הכנסת השבת בטקס, תפילה, שירה או ריקוד: שירים, ריקודים, מדיטציה. אנו מקדישים רגע מיוחד שיפריד בין ששת הימים העמוסים שעברו לבין השבת, יום המנוחה.

בהרבה מהמחנות זהו אחד מרגעי השיא של השבוע- כולם מגיעים לבוש חגיגי ומקיימים טקס ביחד.

**ארוחת שבת-** לפני הארוחה יש מספר טקסים ייחודיים לשבת. יש הנוהגים לשיר ,'שלום עליכם', שיר המברך את מלאכי השבת ו 'אשת חיל' המברך את אלה שטרחו לקראת הכנת השבת. לאחר מכן במשפחות מברכים את הילדים (ברכת הילדים היא ברכה שהורים מברכים את ילדיהם בערב השבת והיא מופיעה בכל סידור).

**קידוש-** מקדשים את השבת על היין. שלושה רעיונות מרכזיים אנו מכירים המסבירים את הקידוש- זכר למעשה בראשית, זכר ליציאת מצרים ובהנחלת השבת שנתקדשה מכל הימים, לעם ישראל.

בתום ברכת הקידוש אנו מברכים "ברוך אתה יי אלוהינו מלך העולם בורא פרי הגפן"

**"המוציא"-** כינוי מקוצר לברכה על שתי החלות. החלות הם זכר לכמות המן הכפולה שנפלה על בני ישראל במדבר. החלות מכוסות במפית על שולחן השבת בזמן הקידוש, ולאחריו מסירים את המפית על מנת לברך על הלחם. לרוב, החלות קלועות ומיוחדות (ואפשר גם מבעוד מועד להכין אותם עם החניכים!)

בחלק מהקהילות נוהגים ליטול ידיים לפני אכילת לחם (שוטפים אותם בעזרת כלי מיוחד שנקרא 'נַטלַה') וממתינים בשקט על לאמירת הברכה ואכילת הלחם.

ברכת נטילת הידיים : " ברוך אתה יי אלוהינו מלך העולם אשר קדשנו במצוותיו וצוונו על נטילת ידיים"

ברכת המוציא: " ברוך אתה יי אלוהינו מלך העולם המוציא לחם מן הארץ"

עכשיו אפשר סוף סוף לאכול... במהלך הארוחה שרים שירי שבת ובסיום הארוחה נוהגים לברך את ברכת המזון, היא הברכה שבאה אחרי האוכל.

יש מחנות שאחרי הארוחה מקיימים 'עונג שבת'- שם יש עוד אוכל... שירים, סיפורים, ריקודים וכו'...

**שבת בבוקר:**

**תפילת שחרית ומוסף-** תפילת השחרית מקבילה לתפילת השחרית שנהוג לומר כל בוקר אך בשבת יש תפילה נוספת **ו**מיוחדת לשבת, היא תפילת מוסף. כמו כן, בשבת יש קריאה מיוחדת בתורה. בכל שבת קוראים חלק אחר בתורה שנקרא 'פרשת השבוע' (חמשת חומשי תורה חולקו לפרשות שנקראות כל שבוע. מחזור הקריאה הוא שנתי). כל פרשה יכולה להוות השראה לפעולות לשבת, או נושא לשבת.

**קידוש-** שוב מקדשים על היין ומברכים על החלות.

**סעודה שנייה-** ארוחת הצהריים של שבת. אחרי הארוחה אפשר לעשות כל מיני פעילויות כגון: טיולים, מנוחת שבת, לימוד, זמן איכות ועוד.

**מנחה-** זוהי תפילת הצהריים של שבת ובה גם קוראים בתורה, מהפרשה של השבת אחרי.

**סעודה שלישית-** שוב אוכלים! בשבת יש שלוש סעודות אז זו האחרונה בהחלט!

**צאת השבת והבדלה-** לילה ירד והגיע הזמן להיפרד מהשבת. אנו *מבדילים* בין השבת לשבוע הנוסף שמתחיל. בטקס ההבדלה אנו מברכים בעזרת חמשת החושים-

הברכות נאמרות בקול – חוש השמיעה.

"בורא פרי הגפן"- את היין חשים בחוש הטעם.

"בורא מיני בשמים"- את הבשמים אנו חשים בחוש הריח.

"בורא מאורי האש"- את האש אנו רואים בחוש הראיה.

וכדי להשלים לידיים אנו מביטים על האור של נר ההבדלה דרך הידיים.

מושגים נוספים הקשורים לשבת:

**ל"ט (גימטריה ל-39) אבות מלאכה-** יש 39 פעולות שדורשות מלאכה ו/או עשייה ועל כן אסורים לפי ההלכה, מאחר ואמורים לנוח בשבת.

מתוך האיסורים הללו ירדו לפרטים וקבעו את שאר הדברים שאסור כי מקור עשייתם באחד מאבות מלאכה אלו.

**מוקצה-** אלה חפצים שהוקצו והופרשו לימי החול. זו היא הדרך להגיד שחפץ זה אסור לשימוש בשבת.

חלק מתפקידנו כשליחים וכמדריכים הוא להעביר את אווירת השבת לחניכים, כמסורת יהודית ישראלית. ניתן לעשות זאת על ידי פעולות מגוונות, בחירת נושא לכל שבת (כגון: ירושלים, השפה העברית ועוד). בנוסף, כדאי להשתמש בכל הכלים שהמחנה מציע כדי להעביר נושא זה -דרך דרמה, מחול, אומנות, מוסיקה, לבוש ותפאורת מחנה אחרת, העברת ערכים יהודיים ואוניברסליים לחניכים דרך בריאת העולם ועוד ועוד...

לשליחים היוצאים למחנות יום, ניתן לעשות את כל הדברים ביום שישי שהוא יום הכנה לשבת ומוקדש במחנות לשבת- תכינו איתם דברים שיוכלו להשתמש בבית בשבת וכו'. (כדי לראות פירוט בנושא בחוברת "שליחוטף").

נצלו את החוויה המיוחדת של שישי/שבת במחנות גם עבור עצמכם.

**שבת שלום!**

# דרכון לשבת

מטרת הפעילות: יצירת אווירה מיוחדת של ההכנות לפני השבת.

זמן הפעילות: 45 דקות.

גיל המשתתפים: 5-8

עזרים: דרכוני שבת, נרות ועזרים לקשט אותם, חצאי ענבים ומיץ ענבים, מסננת, בצק לחלה וסוכריות לקישוט.

מהלך הפעילות:

* כל ילד יקבל מדבקה עם ציור של אחד מהדברים הבאים: חלה, יין, נר, מטאטא. לפי המדבקה יחולקו הילדים לארבע קבוצות וילכו לתחנות המתאימות. בכל תחנה, יקבל כל ילד דרכון של שבת שמופיעות בו כל ארבעת התחנות.

המטרה: להספיק לעשות את כל התחנות ב-40 דקות (10 דקות לכל תחנה) ולקבל חתימה בדרכון. מסבירים לילדים שהשבת נכנסת בקרוב וחשוב לסיים את כל התחנות בזמן.

הצעה לתחנות:

נרות- כל ילד יקבל 2 נרות ויקשט אותם בעזרת נצנצים, טושים, פייטים וכו'. ניתן להכין נרות משעווה. בסיום התחנה מלמדים את הברכה על הנרות: "ברוך אתה יי אלוהינו מלך אשר קדשנו במצוותיו וצוונו להדליק נר של שבת"

יין- כל ילד ימחץ חצאי ענבים וישים בקערה אחת גדולה לכולם. נסנן את המיץ שהוכן לתוך קערה נקייה. נוסיף תרכיז מיץ ענבים (בלי שהילדים יראו כמובן!) ומים. נערבב היטב והיין מוכן. אפשר גם שיהיה מיץ ענבים בצד.

לסיום מלמדים את ברכת הקידוש: "ברוך אתה יי אלוהינו מלך העולם בורא פרי הגפן".

חלה- כל ילד יקבל חתיכת בצק שהוכן מראש. מהבצק הוא יכין חלה קלועה, יקשט בסומסום, שוקולד צ'יפס, סוכריות וכו'. בתום הפעילות יאפה המדריך את החלות ויביא אותן לקבוצה. (מתכון לאפיית חלה נספח 1, עמוד 24). לסיום מלמדים את הברכה: "ברוך אתה יי אלוהינו מלך העולם המוציא לחם מן הארץ".

ניקיון- הגיע הזמן להתנקות ולהסתדר לשבת. הילדים יחולקו לשתי קבוצות, ויתקיימו תחרויות ניקיון סמליות כגון: מי מקפל את החולצות ראשון, מי אוסף הכי הרבה זבל ב-2 דקות וכו'. בזמן התחנות רצוי לשים מוסיקה של שבת ולהפסיק אותה כשצריך לעבור תחנה.

בתום התחנות עורכים קבלת שבת קבוצתית עם המוצרים שהכינו ומברכים על כל דבר שלמדו. לא לשכוח לבדוק את הדרכונים! זהו התנאי להכניס את השבת...

בסיום מסבירים בקצרה על הלחץ וההכנות לקראת השבת, אך אחרי שהיא נכנסת, נרגעים ונהנים ממנה.

# בית קפה שבת

מטרת הפעילות: העלאת דרכים שונות לחגוג את השבת, דרך סיפורים אישיים בשיחות סביב שולחן השבת.

זמן הפעילות: שעה וחצי (יחד עם האוכל)

גיל המשתתפים: 13-16

עזרים: שולחנות ערוכים לשבת, אוכל לשבת, מנחים, אביזרי שבת, טקסטים על שבת (נספח 2, עמוד 25)

מהלך הפעילות:

הפעילות הזו דורשת הרבה הכנה מקדימה. חשוב לארגן בחדר האוכל שולחנות שבת ערוכים (מפה לבנה, נרות, קידוש, חלה ומטעמי שבת). יש להזמין מהמטבח מנות טיפוסיות לשבת או משהו סמלי. בנוסף להכנת השולחנות, יש גם לגייס אנשי צוות כמספר השולחנות.

* מזמינים את הילדים לארוחת שבת ומושיבים אותם בשולחנות לפי החלטת המנחה. אפשר לשיר 'שלום עליכם' בזמן שהם נכנסים. רצוי לנסות לשים חניכים מרקעים שונים ביחד.
* מתחילים את ארוחת השבת, ועם כל ריטואל/מנה עולה שאלה או דילמה לגבי הדרך לחגוג את השבת. לדוגמא: קידוש- מי מקדש בבית? אצל מי זה הדבר היחיד שעושים? מה הם המנהגים השונים? למה יש קידוש בכל? האם זה חשוב? ועוד. המנחה מכוון את הדיון, שואל את הילדים על השבת שלהם ומשתף אותם בשבת שלו.
* המטרה פה היא לנסות לצאת רק מהשאלות הפשוטות של מי עושה מה בביתו, אלא באמת להגיע לדיונים מהותיים לגבי שמירת וזכירת השבת. להזכירכם: שולחן השבת זה רק תפאורה, הדיונים והשיחות זה החלק החשוב באמת.

טקסטים והפניות: להלן דוגמאות של אמרות על השבת. (נספח 2, עמוד­­­ 25)

# מנהגי השבת

מטרת הפעילות: חשיפת הילדים למנהגי השבת השונים.

זמן הפעילות: שעה

גיל המשתתפים: 11-14

עזרים: שאלון מנהגי שבת

מהלך הפעילות:

עליך לתאם מראש עם מספר אנשים במחנה מקומות מפגש עם החניכים ולבקש מהם שיענו על שאלות בנושא המנהגים שלהם בשבת.

* כל 2-3 חניכים יקבלו שאלוני מנהגים של שבת שאתם הכנתם או שהחניכים הכינו (שאלות לדוגמא בהמשך). תחילה ימלא שאלון אישי, ולאחר מכן יקבלו שאלון שיופנה לאנשים אותם יבחר המנחה מראש.
* בשלב ההתכנסות, כל קבוצה תספר על המנהגים שדווחו להם. אפשר לרכז את כל המנהגים על פלקט ושזה יישאר תלוי.
* ניתן לשדרג את הפעילות על ידי, צילום או הקלטה של המרואיין ולצפות כקבוצה בכל הראיונות.

שאלות לדוגמא:

תאר את ההכנות לשבת- מתי מתחילים להתכונן? מה מכינים?

האם יש אצלכם קבלת שבת/תפילות?

האם מדליקים נרות שבת? אם כן, כמה?

איך נראה בית הכנסת שלכם? האם יש לכם חלק בו?

האם יש לכם מאכלים מיוחדים בשבת?

האם סבא וסבתא שלכם חוגגים שבת?

\*\*\* חשוב להתאים את השאלות לאוכלוסיית המחנה.

# של מי השבת הזאת?

מטרת הפעילות: הכרת ההיבטים השונים של השבת (חברתי, דתי, אקולוגי).

זמן הפעילות: שעה

גיל המשתתפים: 14-16

עזרים: דפי מקורות העוסקים בהיבטים השונים (נספח 3, עמודים 26-31)

מהלך הפעילות:

* המנחה יקיים סבב קצר בו ישאל כל ילד כיצד הוא חוגג את השבת, והאם עבורו זהו יום שונה משאר הימים, או לא. האם שונה יום המנוחה שלהם בשבת מ- Sunday?
* בסיום הסבב יחולקו הילדים ל-6 קבוצות, וינתנו להם דפי מקורות של כל היבט בצרוף שאלות מכוונות. רצוי שבכל קבוצה יהיה איש צוות. עליהם לקרוא את דפי המקורות ולהתדיין בנושא. בנוסף, עליהם להכין ציור, קטע דרמה, שיר וכו' שיציג את ההיבט שלהם לשאר הקבוצה.

1. ההיבט הדתי- השבת כביטוי לסיום מעשה בריאת העולם, ומתוך כך, את האמונה בבורא עולם.
2. ההיבט החברתי (סוציאלי)- השבת כביטוי לשוויון וצדק חברתי מבחינת הזכות למנוחה של כל חלקי האוכלוסיה.
3. ההיבט הלאומי- השבת כביטוי לייחוד הלאומי של העם היהודי.
4. ההיבט האקולוגי- השבת כהזדמנות ל"שביתת נשק" בין האדם לטבע.
5. ההיבט המשפחתי- השבת כהזדמנות להתכנסות משפחתית.
6. ההיבט האישי- השבת כאפשרות למנוחה וכהזדמנות למפגש האדם עם עצמו.

* בסיום, תציג כל קבוצה לקבוצות האחרות. בתום ההצגה, יעמוד כל ילד ליד ההיבט שאיתו הוא מסכים ולהגיד מדוע. המנחה יקיים דיון: איזה היבט נראה לכם החשוב ביותר? האם המצוות והאיסורים של שבת תורמים לאווירת שבת? האם הם מגבירים את תחושת המנוחה או מצמצמים אותה? האם ניתן לראות בשבת ערך משותף לכל היהודים בעולם או דווקא נושא לחיכוכים ולפירוד? האם שבת בישראל צריכה להיות שונה מזו אשר בשאר העולם? וכו'.
* סכמו את הפעילות, בכך שכל אחד רואה את השבת מהיבט אחר וחשוב לזכור זאת ואולי אפשר לראות בה קצת מהכול.

# שבעת ימי הבריאה וסמלי השבת

מטרת הפעילות: הכרת השבת כיום מנוחה לעומת שאר ימות השבוע.

זמן הפעילות: שעה

גיל המשתתפים: 4-10

עזרים: כרטיסיות של סיפור בריאת העולם, תחנות למשימות מאתגרות, תחנת רגיעה, שופטים.

מהלך הפעילות:

בפעילות הזו יכירו הילדים את סיפור הבריאה, מה נברא בכל יום ויודגש ייחוד השבת כיום מנוחה.

* המנחה יחלק הקבוצה ל-7 וכל תת קבוצה תקבל יום אחר בבריאת העולם. עליהם להציג לשאר הקבוצה את מעשה הבריאה שלהם, ולשכנעם מדוע היום שלהם חשוב ביותר בבריאת העולם. לאחר שקיבלו ניקוד על היום המשכנע ביותר יש להם 6 תחנות עם משימות שדורשות מאמץ רב כגון: מרוץ שליחים, קפיצות לגובה, זחילות, מסלול מכשולים וכו'. השופטים יתנו ניקוד בכל תחנה.
* בסיום התחנות, מתכנסים בחדר שהוא התחנה השביעית. המנחה ישים מוסיקה רגועה/צלילי טבע ברקע וכולם ישבו במעגל יעצמו עיניים. ותעשו איתם דמיון מודרך על בריאת העולם ואיך הם כולם נרגעים עכשיו ביום השביעי. אפשר להוסיף בסוף סבב מסאז'ים (תלוי בגיל), מדיטציה, טיפולי יופי וכו'.

לסיכום, נקשר אותם לסיפור בריאת העולם ונקביל את מה שעשינו למרוץ של השבוע והמנוחה בשבת. ניתן להכריז על הקבוצה המנצחת.

הערות: אפשר לעשות את הפעילות הזאת בהמון ווריאציות. חשוב מאוד להתחשב בגיל. לדוג': לילדים בני 4 לא ניתן את משימת השכנוע אלא יותר להמחיז את סיפור הבריאה ולתת משימות קשות ומשימת רוגע.

# חפש ת'חלה

מטרת הפעילות: לימוד המושג ”הפרשת חלה" ואפית חלות

זמן הפעילות: כשעה

גיל המשתתפים: 7-11

עזרים: כרטיסיות עם מתכון לחלה ומדרש הפרשת חלה (נספח 4 עמ' 32), חומרים לאפיית חלות (נספח 1, עמ' 24), תנור אפייה.

מהלך הפעילות:

הפעילות הזו היא משחק 'חפש את המטמון'.

* במשחק זה יחפשו הילדים כרטיסיות עליהן מופיע קטע מהמדרש על "הפרשת חלה", ובנוסף קטע ממתכון לאפיית חלות.
* לאחר מציאת כל הכרטיסיות, יאפו המדריכים עם הילדים חלות עפ"י ההוראות הנתונות.
* בזמן שהחלות נאפות, יקראו הילדים את הסיפור שהופיע על הכרטיסיות, המדבר על "הפרשת חלה".

מהי הפרשת חלה? זוהי מצווה שנצטוו בה בני ישראל מיד עם כניסתם לארץ ישראל, בימי יהושע בן נון. זהו חלק שמפרישים מתוך העיסה שהוכנה עם תום לישתה. החלק שמפרישים הוא תרומה. לא נותנים את החלק הזה פיסית למישהו, אבל זהו חלק שהקצינו והוא אינו לשימוש.

במידה והנושא של "הפרשת חלה" אינו מתאים לרמת הידע של הקבוצה אפשר להחליף את הסיפור בכל סיפור אחר שעוסק בלחם, או בברכה על החלות בשבת.

# מושגי השבת

מטרת הפעילות: הכרת מושגי השבת

זמן הפעילות: שעה וחצי

גיל המשתתפים: כל הגילאים בהתאם לרמה

עזרים: תפאורה מתאימה ואנשים שינחו/ישתתפו בהתאם למשחק שבחרתם.

מהלך הפעילות:

קיימים משחקי טלוויזיה רבים, היכולים לשמש כמתודות לפעילויות בנושאים שונים במחנה.

* בחרו משחק המתאים לגיל הילדים ואת המושגים המותאמים לרמת הידיעות שלהם ולגילם. כמה דוגמאות למשחקים:
  + 'אמת ושקר'- כל אחד מהמנחים מסביר את אחד המושגים והילדים יחליטו מי אומר את האמת.ניתן לשלב פנטומימה או המחזה במקום ההסבר.
  + 'החוליה החלשה'
  + 'מי רוצה להיות מיליונר'
  + 'של מי השורה הזאת',
  + 'גלגל המזל' לילדים קטנים יותר וכו'.
* הצעה למושגים רלונטים:
  + פריטים של שבת: גביע, נר הבדלה, בשמים, מפה, חמין, דגים, חלות, יין, בשר ודגים.
  + איסורי השבת: ל"ט אבות מלאכה (חורש, כותב, אופה, זורע, טוחן).
  + זמירות שבת: שלום עליכם, אשת חיל, דרור יקרא, יום זה מכובד, יה ריבון.
  + ריטואלים של שבת: קידוש, הדלקת נרות, תפילת מוסף, קריאה בתורה, הבדלה, מלווה מלכה, סודה שלישית.

חשבו על הדברים שנעשים במחנות שלכם בשבת, אך תשתדלו גם ללמד אותם דברים חדשים שהם אולי לא יודעים. כדאי להוסיף מושגים ומנהגים המקובלים במחנה שלך בשבת.

# Paper Bag dramatics for Shabbat

מטרת הפעילות: הכרת סמלי השבת

זמן הפעילות: 45 דקות

גיל המשתתפים: 5-11

עזרים: אביזרים ותחפושות, סיפורי שבת (בנספח שבת 5 עמודים 33-34 מצורפים 2 סיפורים; חנהל'ה ושמלת השבת וטעם תבלין שבת)

מהלך הפעילות:

זהו משחק דרמה אמריקאי מאוד נפוץ ומתאים במיוחד לילדים צעירים.

* המנחה יניח במרכז החדר בגדים, אביזרים, איפור, סיפורי שבת ועוד.
* הילדים יחולקו ל3-4 קבוצות וכל קבוצה תבחר 5 פריטים ומהם יכינו הצגה על שבת. ניתן להיעזר בסיפורים שבנספח 5, או להמציא מפרי דמיונם.
* לילדים בוגרים יותר ניתן לשדרג את הפעילות ולתת להם סיטואציה או מילה יחד עם כמה אביזרים והם צריכים להכין קטע דרמה קצר. נותנים להם אביזר של שבת והם צריכים לחשוב על שימושים רבים לחפץ...
* בנוסף, ניתן להשתמש בחפצים במשחקי אימפרוביזציה ותרגילי דרמה שונים. לילדים צעירים נפשט את המושגים.
* בסיכום הפעילות, חשוב לדבר ולהסביר על סמלי השבת.

# משחק ערכים יהודיים

מטרת הפעילות: חשיפת הילדים לעולם הערכים היהודי

זמן הפעילות: 50 דקות

גיל המשתתפים: 12-16

עזרים: רשימה של ערכים, רשימת שאלות העוסקות באותם הערכים.

מהלך הפעילות:

* הפעילות תפתח בחלוקת שאלון קצר לכל ילד, ובו כ-20 ערכים יהודיים/אוניברסליים. הילדים ידרגו את הערכים לפי חשיבותם מאחד עד עשרים. דוגמאות לערכים: ברית מילה, נישואים ליהודי, נישואי תערובת, גיור, לא תרצח, שמירת שבת, מדינת ישראל ועוד. נסו לחשוב על ערכים שבוערים אצלם בחברה היהודית. לצורך העניין, קניונים פתוחים בשבת כן או לא, זה פחות רלוונטי עבורם.
* לאחר דירוג הערכים יחולקו הילדים לקבוצות בנות 5-6 ילדים ועליהם לדון בערכים השונים ובדרוג האישי של כל ילד. מטרתם היא להגיע לרשימה קבוצתית של ערכים. כל אחד ינסה לשכנע את הקבוצה בחשיבות הערכים כפי שהוא כתב. כמובן שהם לא יגיעו להחלטה אחת, אבל תנסו לתת להם להתלבט על זה ולהתווכח על זה.
* בחלקה השני של הפעילות תקבל כל קבוצה סלסלה עם פתקים של שאלות. בתורו, כל ילד ישלוף פתק ויקריא את השאלה. לרשותם זמן קצוב לדון בשאלה, לתת תשובה במהירות ולעבור לשאלה הבאה. הדגש פה הוא על המהירות, בשיטת פינג פונג וכדי שלא יגרר לדיונים ארוכים.
* דוגמאות לשאלות:
  + איזה ספר יהודי השפיע עלייך מאוד? מי הדמות החשובה ביותר בהיסטוריה היהודית? מהו הטיעון החזק ביותר לקיומו של אלוהים? איך תרצה שהילדים שלך יראו מבחינה יהודית? מה היית עושה אם הרב בבית הכנסת היה נואם נגד מדינת ישראל? איך מדינת ישראל צריכה להראות עוד 20 שנה? חיילי צה"ל- מוסריים או לא? אהבה או דת? ועוד.

חשוב לציין בפני הילדים שפעילות זו מטרתה לא לתת תשובות, אלא לעורר שאלות. תסבירו להם שהמחנה, האנשים במחנה, המשלחת זו הזדמנות נהדרת לדבר על הדברים הללו ולשמוע יותר.

ניתן לפרסם את הפעילות מספר ימים מראש בפיזור שלטים ועליהם שאלות מתוך השאלון שיינתן בתחילת הפעילות.

**ספרים לעיון על שבת:**

ספר מחזור הזמנים- אליעזר שביד

ספר האגדה- בעריכת ביאליק ורביצקי

ילקוט שבת- עורכים: אריה בן גוריון וצבי שוע

היום השביעי- יוצרים ישראליים כותבים על השבת שלהם

הערות לפרשיות השבוע- פרופ' ישעיהו ליבוביץ'

פותחים שבוע- אנשי רוח ותרבות ישראלים כותבים על פרשת השבוע

**קישורים לאתרים באינטרנט:**

[www.jajz-ed.org.il/ivrit/shabbat](http://www.jajz-ed.org.il/ivrit/shabbat) - אתר הסוכנות

[www.chagim.org.il](http://www.chagim.org.il) – אתר ארכיון החגים של בית השיטה

[www.daat.ac.il/daat/shabat/shabat.htm](http://www.daat.ac.il/daat/shabat/shabat.htm) - מרכז לימודי יהדות ורוח

## **נספח 1**

# מתכון לחלה מתוקה

הבצק ציפוי

½ 1 כוס צימוקים (מומלץ) 2 כפות מים

¾ 1 כוס מים פושרים 2 כפיות סוכר

2 כפות שמרים יבשים 1 חלמון

1/3 כוס סוכר + כפית סוכר לתחילת המתכון

1/3 כוס דבש (מי שלא אוהב יכול להמיר בעוד סוכר)

1 כפית מלח

½ כוס שמן

3 ביצים

2 חלמונים (הצהוב של הביצה)

7-6 כוסות קמח

## תהליך ההכנה

* נלוש בקערה גדולה את המים, השמרים וכפית הסוכר.
* ניתן לעיסה לתסוס 5 דקות ואז נוסיף את הסוכר, הדבש והמלח.
* נערבב, נוסיף את הביצים, החלמונים, השמן ו-5 מכוסות הקמח ונערבב היטב. נניח לבצק לנוח רבע שעה (העיסה צריכה להיות דביקה).
* לאחר 15 דקות המנוחה, נמשיך ללוש תוך הוספת הקמח הנותר בהדרגה עד שהבצק יהיה רך ואלסטי.
* נניח לבצק 10 דקות נוספות.
* נעביר למשטח מקומח קלות, נשטח מעט, נפזר את הצימוקים ונלחץ אותם לתוך הבצק תוך כדי לישה.
* נניח את הבצק בקערה משומנת, מכוסה בניילון נצמד וניתן לו לתפוח בין שעה לשעה וחצי,
* (ניתן גם למשך הלילה במקרר ובבוקר יש להוציאו מן המקרר לשעה לפני שממשיכים).
* נעצב את הבצק לחלה (הצורה הידועה ביותר - קליעת צמה) ונניח להתפחה על נייר אפיה, מכוסה במגבת לפחות 40 דקות.
* נטרוף את חומרי הציפוי ונמרח על הבצק.
* נחמם תנור לטמפרטורת 220 מעלות, נכניס את החלות לתנור למשך 15 דקות. ננמיך את חום התנור ל-180 מעלות ונמשיך לאפות עוד 25 דקות או עד שיזהיבו ואף ייראו חומות.

בתאבון ושבת שלום.

###### נספח 2 (כרטיסיות)

מן הראוי שהשבת תהיה יום של "התרוממות רוח" לא רק יום סתמי של מנוחה.

"וַיְבָרֶךְ אֱלֹהִים אֶת-יוֹם הַשְּׁבִיעִי, וַיְקַדֵּשׁ אֹתוֹ" - בירכו באור פניו של אדם. לא דומה או פניו של אדם כל ימות השבוע כמו שהוא דומה בשבת.

[בראשית רבה פ:יא]

השבת צריכה להיות יום של "חשבון נפש קטן", של כל השבוע,

שמפסיק את המרוץ של כל המחויבויות.

את השבת צריך לציין בחגיגיות - לבוש נאה, כלי אוכל מיוחדים וכדומה - ולא להשלים בה עבודות שלא הספקנו לעשות כל השבוע, ולא לנהוג סתם "כמו שבא לנו"

חשוב לשמור את השבת כאחד מהמאפיינים אותנו כיהודים. גם מי שאינו דתי יכול לבטא את יהדותו בשבת.

"זָכוֹר אֶת-יוֹם הַשַּׁבָּת, לְקַדְּשׁוֹ: שֵׁשֶׁת יָמִים תַּעֲבֹד, וְעָשִׂיתָ כָּל-מְלַאכְתֶּךָ: וְיוֹם הַשְּׁבִיעִי, שַׁבָּת, לַה’ אֱלֹהֶיךָ: לֹא-תַעֲשֶׂה כָל-מְלָאכָה, אַתָּה וּבִנְךָ וּבִתֶּךָ, עַבְדְּךָ וַאֲמָתְךָ וּבְהֶמְתֶּךָ, וְגֵרְךָ, אֲשֶׁר בִּשְׁעָרֶיךָ: כִּי שֵׁשֶׁת-יָמִים עָשָׂה ה’ אֶת-הַשָּׁמַיִם וְאֶת-הָאָרֶץ, אֶת-הַיָּם וְאֶת-כָּל-אֲשֶׁר-בָּם, וַיָּנַח בַּיּוֹם הַשְּׁבִיעִי; עַל-כֵּן, בֵּרַךְ ה’ אֶת-יוֹם הַשַּׁבָּת, וַיְקַדְּשֵׁהוּ:" [שמות כ:ח-יא]

"שָׁמוֹר אֶת-יוֹם הַשַּׁבָּת לְקַדְּשׁוֹ, כַּאֲשֶׁר צִוְּךָ ה’ אֱלֹהֶיךָ: שֵׁשֶׁת יָמִים תַּעֲבֹד וְעָשִׂיתָ כָּל-מְלַאכְתֶּךָ: וְיוֹם הַשְּׁבִיעִי, שַׁבָּת, לַה’ אֱלֹהֶיךָ: לֹא תַעֲשֶׂה כָל-מְלָאכָה אַתָּה וּבִנְךָ-וּבִתֶּךָ וְעַבְדְּךָ-וַאֲמָתֶךָ וְשׁוֹרְךָ וַחֲמֹרְךָ וְכָל-בְּהֶמְתֶּךָ וְגֵרְךָ אֲשֶׁר בִּשְׁעָרֶיךָ, לְמַעַן יָנוּחַ עַבְדְּךָ וַאֲמָתְךָ כָּמוֹךָ: וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיֹּצִאֲךָ ה’ אֱלֹהֶיךָ מִשָּׁם, בְּיָד חֲזָקָה וּבִזְרֹעַ נְטוּיָה; עַל-כֵּן, צִוְּךָ ה’ אֱלֹהֶיךָ, לַעֲשׂוֹת אֶת-יוֹם הַשַּׁבָּת:" [דברים ה:יא-יד]

את השבת צריך להקדיש למשפחה. להיות הרבה יחד ולטפח את הקשר עם בני המשפחה, במקום שכל אחד יפנה לתחביביו ופרטיים וחבריו.

אילו נמצאה דרך לשיחה מלב-אל-לב, לחיפוש אחר מכנה משותף ולהבנה הדדית הנוצרת תוך כדי הידברות, היו נמנעים משברים רבים בחיי זוגות ובין הורים לבין ילדיהם. תרבות של שיחה עשויה להתפתח סביב שולחן השבת - שואלים ומוסרים כל מה שלא מספיקים כל ימות השבוע, ומעניקים לחיים בצוותא ממד נוסף.

שישה ימים בשבוע אנו מנסים לכבוש את העולם, בשביעי לכבוש את עצמנו. למה הכוונה?

לפי אריסטו, אנו זקוקים למנוחה, מפני שאיננו יכולים לעבוד בלי הפסקה. המנוחה היא האמצעי והעבודה היא המטרה. לפי מחשבת היהדות, השבת היא "ארמון בתוך הזמן" - יום למען החיים, למען הנשמה.

השבת צריכה להיות יום שכולו רוח - קריאה, חשיבה, התנתקות מעולם החומר, שיקרין גם על יתר ימי השבוע. ולא יום של בילוי, בידור ופעילויות הפגנתיות.

###### נספח 3

### דף מקורות לקבוצה א' - ההיבט הדתי

בין היהודי לאלהיו - "זכר למעשה בראשית"

1. מה משמעות השבת לפי מקורות אלה?
2. מה הקשר בין שבת לבין בריאת העולם?
3. מה הקשר בין שבת לבין אמונה בקדוש-ברוך-הוא?
4. איזו משמעות אתם מייחסים לשבת

דף מידע 1

"זָכוֹר אֶת-יוֹם הַשַּׁבָּת, לְקַדְּשׁוֹ: שֵׁשֶׁת יָמִים תַּעֲבֹד וְעָשִׂיתָ כָּל-מְלַאכְתֶּךָ: וְיוֹם הַשְּׁבִיעִי, שַׁבָּת, לַה’ אֱלֹהֶיךָ: לֹא-תַעֲשֶׂה כָל-מְלָאכָה, אַתָּה וּבִנְךָ וּבִתֶּךָ, עַבְדְּךָ וַאֲמָתְךָ וּבְהֶמְתֶּךָ, וְגֵרְךָ, אֲשֶׁר בִּשְׁעָרֶיךָ: כִּי שֵׁשֶׁת-יָמִים עָשָׂה ה’ אֶת-הַשָּׁמַיִם וְאֶת-הָאָרֶץ, אֶת-הַיָּם וְאֶת-כָּל-אֲשֶׁר-בָּם, וַיָּנַח בַּיּוֹם הַשְּׁבִיעִי; עַל-כֵּן, בֵּרַךְ ה’ אֶת-יוֹם הַשַּׁבָּת, וַיְקַדְּשֵׁהוּ:"

[מתוך עשרת הדיברות - שמות כ:ח-יא]

דף מידע 2

אתה קדשת את יום השביעי לשמך, תכלית מעשה שמים וארץ, וברכתו מכל הימים, וקדשתו מכל הזמנים וכן כתוב בתורתך: "וַיְכֻלּוּ הַשָּׁמַיִם וְהָאָרֶץ, וְכָל-צְבָאָם: וַיְכַל אֱלֹהִים בַּיּוֹם הַשְּׁבִיעִי, מְלַאכְתּוֹ אֲשֶׁר עָשָׂה; וַיִּשְׁבֹּת בַּיּוֹם הַשְּׁבִיעִי, מִכָּל-מְלַאכְתּוֹ אֲשֶׁר עָשָׂה: וַיְבָרֶךְ אֱלֹהִים אֶת-יוֹם הַשְּׁבִיעִי, וַיְקַדֵּשׁ אֹתוֹ:  כִּי בוֹ שָׁבַת מִכָּל-מְלַאכְתּוֹ, אֲשֶׁר-בָּרָא אֱלֹהִים לַעֲשׂוֹת:"

[מתוך תפילת ערבית לשבת ובראשית ב:א-ג]

###### דף מקורות לקבוצה ב' - ההיבט החברתי (הסוציאלי)

בין היהודי לזולתו - "זכר ליציאת מצרים"

1. מה משמעות השבת לפי מקורות אלה?
2. מה הקשר בין שבת לבין חווית בני-ישראל במצרים?
3. לדעתכם, האם השבת ביום תורמת לתחושת השוויון החברתי או יוצרת מתח בין הקבוצות השונות?

דף מידע 1

"שָׁמוֹר אֶת-יוֹם הַשַּׁבָּת לְקַדְּשׁוֹ, כַּאֲשֶׁר צִוְּךָ ה’ אֱלֹהֶיךָ: שֵׁשֶׁת יָמִים תַּעֲבֹד וְעָשִׂיתָ כָּל-מְלַאכְתֶּךָ: וְיוֹם הַשְּׁבִיעִי, שַׁבָּת, לַה’ אֱלֹהֶיךָ: לֹא תַעֲשֶׂה כָל-מְלָאכָה אַתָּה וּבִנְךָ-וּבִתֶּךָ וְעַבְדְּךָ-וַאֲמָתֶךָ וְשׁוֹרְךָ וַחֲמֹרְךָ וְכָל-בְּהֶמְתֶּךָ וְגֵרְךָ אֲשֶׁר בִּשְׁעָרֶיךָ, לְמַעַן יָנוּחַ עַבְדְּךָ וַאֲמָתְךָ כָּמוֹךָ: וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיֹּצִאֲךָ ה’ אֱלֹהֶיךָ מִשָּׁם, בְּיָד חֲזָקָה וּבִזְרֹעַ נְטוּיָה; עַל-כֵּן, צִוְּךָ ה’ אֱלֹהֶיךָ, לַעֲשׂוֹת אֶת-יוֹם הַשַּׁבָּת:"

[דברים ה:יא-יד]

דף מידע 2

"לְמַעַן יָנוּחַ עַבְדְּךָ וַאֲמָתְךָ כָּמוֹךָ:". את המילה האחרונה הזאת, "כָּמוֹךָ", ניתן למצוא גם במצווה של אהבת רע - "וְאָהַבְתָּ לְרֵעֲךָ כָּמוֹךָ" [ויקרא יט:יח]

כבר נתברר הדבר לאין ספק, שתעודת השבת היא לקיים את השוויון של בני האדם, שלא להשגיח בהבדל שביניהם במעמדם החברתי...

השבת חוזרת ומבטלת ביטול עיקרי את ההבדל שבין בני אדם, המתהווה בדרך עבודתם. גם הפועל נעשה אדון לעצמו. המנוחה מדי שבוע בשבוע ביום קבוע משווה את הפועל לאדון.

השבת נעשתה פטרון ומגן להמון העם היהודי מאין כמותו. כל ימי הביניים הארוכים היו חיים כמעט כעבדים. גם היום עדיין לא חלף המצב הזה כליל. ואולם רק הודלק נר השבת - מיד השליך היהודי בן הגטו את כל עמל החיים של יום יום אחרי גוו, והתנער מכל חרפה, העבדות והשפלות.

אהבת אלהים, שהביאה לו את השבת בכל יום שביעי, היא השיבה אל מעונו הדל גם את כבודו ואת זכותו האנושית.

ע"פ הרמן כהן, דת התבונה במקורות היהדות, עמ' 194-193

**דף מקורות לקבוצה ג' - ההיבט הלאומי**

בין היהודי לעמו - "מתנה טובה"

1. מה משמעות השבת לפי מקורות אלה?
2. כיצד שומרת השבת על העם? מדוע היא נחשבת ל"מתנה טובה"?
3. מהו הערך הלאומי בקיום השבת? מה הופך את השבת ל"סם החיים לאומה נרדפת"?

דף מידע 1

מימים קדומים ראה עם ישראל את יום השבת כמתנה מיועדת לו, מתנת חסד, כאות ברית בינו ובין אלוהיו. אחר היה גורלו של עם ישראל, אלמלא השבת שסוככה עליו. אפשר להגיד בלי הפרזה, שיום השבת הוא יצירתו היותר יקרה, היותר מקורית של הגניוס היהודי. בשום חג ומועד לא התבטאה מהותה של האומה, עצמיותה, משאת-נפשה, כביום קדוש זה... העם ראה מאז ומעולם ביום השבת אות של שחרור, של פריקת עול ההווה הקשה, אות הנצחון. זה היה נצחון הקודש על החול, נצחון הרוח על החומר - שעה שהזוהמה פוסקת והקדושה שוב מתגברת בעולם... השבת הקלה את סבל החיים, הקלה את עול הגלות. לא לחינם התאמצו כל צוררי ישראל מימי עולם לבטל את השבת. כולם הרגישו שכאן נקודת הצלה, שזהו סם-החיים לאומה הנרדפת, וכל זמן שהיא קיימת בידם, אין כוח בעולם שיוכל להביא עליהם כליה.

יעקב פיכמן, מתוך ספר השבת, עמ' 483-481

דף מידע 2

רואים אנו אנשי שם חוקרים חופשים, הרחוקים מאמונה, המודים בפה מלא שהם עצמם אינם שומרים לא את השבת ולא שאר חוקי הדת - יוצאים בכל זאת להגן על השבת בתור אינסטיטוציה היסטורית של כלל האומה ובלי כל צל של צביעות דתית, שהייתה תופסת לפנים מקום גדול בוויכוחים כאלה רק מטעמים לאומיים בלבד...

"אין צורך להיות ציוני או מדקדק במצוות בשביל להכיר את ערך השבת", אמר באותו מעמד אחד מגדולי העדה, והדין עמו, מי שמרגיש בלבו קשר אמיתי עם חיי האומה בכל הדורות, הוא לא יוכל בשום פנים לצייר לו מציאות עם ישראל בלי "שבת מלכתא" (שבת המלכה).

דף מידע 3

**דף מקורות לקבוצה ד' - ההיבט אקולוגי**

אפשר לומר בלי שום הפרזה, כי יותר משישראל שמרו את השבת שמרה השבת אותם, ולולא היא שהחזירה להם את "נשמתם" וחידשה את חיי רוחם בכל שבוע, היו התלאות של "ימי המעשה" מושכות אותם יותר ויותר כלפי מטה, עד שהיו יורדים לבסוף לדיוטא התחתונה של חומריות ושפלות מוסרית ושכלית. ועל כן בוודאי אין צורך להיות ציוני בשביל להרגיש כל הדר הקדושה ההיסטורית, החופפת על "מתנה טובה" זו, ולהתקומם בכל עוז נגד כל הנוגע בה.

אחד העם, על פרשת דרכים, חלק ג' פרק ל'

בין היהודי ליקום - "מעבר לציוויליזציה"

1. מה משמעות השבת לפי מקורות אלה?
2. מהי תרומתה של השבת ליחסים בין האדם לטבע? לטכנולוגיה?
3. האם היבט זה משנה את יחסכם לשבת?

דף מידע 1

איזהו עשיר שיש לו נחת רוח מעושרו? זה שיודע תמיד, כי יוכל לחיות גם בלעדיו.

נכסים, שאין בעליהם יכולים לחיות בלעדיהם, נכסים כאלה מרבים דאגה.

בשבת אנו מרגישים כאלה המרבים דאגה.

בשבת אנו מרגישים כאילו אין אנו תלויים בכלל בציוויליזציה הטכנולוגית. ביום זה אנו שובתים מכל מלאכה, שיש בה משום עיצוב ושינוי צורתם של העצמים בעולם.

זכותו המלכותית של האדם לכבוש את הטבע פוקעת ביום השביעי.

אברהם יהושע השל, השבת, עמ' 39-37

דף מידע 2

העבודה, גם אם היא יוצרת וגם אם היא הורסת, הריהי התערבות מצד האדם בעולם הפיסי.

המנוחה היא מצב של איזון בין האדם לטבע. אסור לו לאדם לנגוע בטבע, לשנותו בכל דרך שהיא, לא לבנות ולא להרוס דבר. השינוי הקטן ביותר, שיעשה האדם בתהליך הטבעי, כמותו כפגיעה באיזון.

השבת מסמלת את האחדות המושלמת בים האדם לטבע ובין האדם לחברו. על ידי הימנעות מעבודה, דהיינו - הימנעות מתהליך של שינוי הטבע והחברה - משחרר עצמו האדם מכבלי הטבע והזמן, אם כי רק ליום אחד בשבוע. היחס בין האדם והטבע, והאדם לזולתו הוא יחס של הרמוניה, של שלום ואי-התערבות. העבודה מסמלת קונפליקט והעדר הרמוניה. המנוחה היא ביטוי של אצילות שלום וחירות.

אריך פרום, השפה שנשכחה

###### דף מקורות לקבוצה ה' - ההיבט המשפחתי

בין בני המשפחה

1. מה משמעות השבת לפי מקורות אלה?
2. מה תרומתה של השבת לקשרים שבין בני המשפחה? הביאו דוגמאות מנסיונכם האישי.

דף מידע 1

הרבנים תיקנו הדלקת נרות בשבת, והפכו נרות שבת בבית ליסוד משמעותי ביותר ביום זה. הם לא רק התירו אכילה וקיום יחסי אהבה בשבת, אלא כמעט חייבו אותם. שבת, לתפיסתם, אינה באה כדי לגרום תסכול לאדם, אלא לעזור לו להגשים את עצמו.

הרב עמנואל רקמן, קומנטרי, ספטמבר 1954

דף מידע 2

ההוויה החברתית המיוחדת של שבת המשפחה גם יחד, ושל תפילת העדה גם יחד, כלולה בתוכני השבת והחג. והשבת חשובה במיוחד מבחינה זו, מפני שתכיפותה - היא משקיימת הוויה זו ברציפות. היושבים יחדיו אל שולחן המשפחה באים כדי להיות זה עם זה, להיאהב זה לזה, לגלות עצמם זה לזה, כל אחד לפי אופיו ומקומו במשפחה, עם שהם יושבים יחדיו כדי לקדש את היום. והנאספים לבית הכנסת באים לראות ולהיראות, להחליף דברים, לספר ולשמוע, עם שהם באים להתפלל.

אליעזר שוויד, מחזור הזמנים, עמ' 44

###### דף מקורות לקבוצה ה' - ההיבט האישי

בין האדם לבין עצמו - "עונג שבת"

1. מה משמעות השבת לפי מקורות אלה?
2. במה שונה סגנון החיים בשבת מסגנון החיים בימי חול? כיצד אמורים שינויים אלו להשפיע על האדם?
3. כיצד אמורה השבת לסייע לאדם להגשים את עצמו?

דף מידע 1

"שֵׁשֶׁת יָמִים תַּעֲבֹד וְעָשִׂיתָ כָּל-מְלַאכְתֶּךָ"

וכי אפשר לו לאדם לעשות כל מלאכתו בששת ימים? אלא שבות כאילו מלאכתך עשויה. דבר אחר - שבות ממחשבת עבודה

מכילתא, שמות כ'

דף מידע 2

כל הרוצה להיכנס לקדושת היום חייב להניח תחילה את המולת החולים של מיקח וממכר סואן. לפרוק מעליו עול העמל שהוא רתום בו, להתרחק מן השאון הצורם של ששת ימי המעשה, מן העצבנות והכעס של הרדיפה אחר נכסים, ולחדול מן המעל שהוא מועל בכך שהוא מבזבז לריק את החיים. חייו שלו.

###### נספח 4

מספרים על רבי חנינא בן דוסא, שהיה כה עני, שהיה אוכל רק מעט חרובים במשך השבוע.

קחו את הקערה והכניסו: 2 כוסות קמח.

###### נספח 5

**לה**פתעת השכנה התנור היה מלא חלות ועוגות לשבת. אמרה השכנה לאשתו של רבי חנינא: "בואי מהר, והביאי מרדה להוציא את הלחם שלא יישרף". אמרה לה: "הלוא לשם זה נכנסתי לבית".

מוסיפים 2/3 כוס חלב קר ובוחשים בעזרת מזלג. לשים קלות עד שנוצר בצק רך

**הת**ביישה אשתו של רבי חנינא ולא פתחה לה את הדלת, ונכנסה אל תוך הבית כדי שלא תראה אותה השכנה. פתחה השכנה את הדלת, נכנסה לחצר, בדקה את התנור והנה...

בעזרת קצות האצבעות מפוררים את המרגרינה בתוך הקמח, עד שנוצרת תערובת הדומה לגריסים

**הל**כה השכנה ודפקה על דלתו של רבי חנינא ביום שישי אחד, וביקשה להיכנס.

לחתוך לחתיכות קטנות 100 גר' מרגרינה (קרה) ולהוסיף לקערה

**לר**בי חנינא הייתה שכנה אחת מרשעת. אמרה השכנה - לא ייתכן שיש להם מה לשים בתנור. למה אם כן הם מדליקים את התנור ??

¼ כפית מלח

**אש**תו שהתביישה שהשכנות יראו את עוניים הרב, הייתה מדי יום שישי מעלה אש בתנור, שעשתה עשן רב שיחשבו שהיא אופה עוגות.

3 כפיות אבקת אפיה

#### ריח התבשילין של שבת

מעשה בחסיד אחד שהלך ביום שבת אצל חסיד אחר שהיה אוהבו הרבה, ומחמת רוב אהבה, ערב לו לסעוד על שולחן חברו החסיד, אך כיון שלא הזמינו אלא בא מעצמו, הביא תבשיל סעודה שלו מביתו. וכאשר הגיע זמן הסעודה, הגישו לפני בעל-הבית תבשיל חמין שלו, והגישו עמו תבשיל חמין של החסיד האורח שהביא לו מביתו. וימצא בעל-הבית תבשיל האורח - ריחו הטוב נודף עשר ידות על תבשיל שלו. ויאמר בעל-הבית לאורח: "מנין לך הריח הטוב הזה הנודף מתבשילך? אמר לו האורח: "שפתותיה של אשתי שושנים נוטפות מור ונתבשם התבשיל ממנה, אך אתה, תבשילך נעשה ע"י משרתים, שאינם נזהרים לומר על כל עסק ועסק של תבשיל "לכבוד שבת" כמנהגה של אשתי, לכן אין ריח טוב נודף מתבשילך כמו מתבשילי.

**חנה’לה ושמלת השבת / יצחק דמיאל שווינר**

פעם הייתה ילדה ושמה חנה’לה. אימא תפרה לה שמלה חדשה לשבת: שמלה יפה, לבנה.

בא יום שישי, השמש ירדה, חנה’לה התרחצה ולבשה את השמלה החדשה שלה. היא הייתה שמחה מאוד, וגם אימא הייתה שמחה מאוד.

יצאה חנה’לה מהבית לשחק. ראתה את הפרה עדנה חוזרת הביתה. ניגשה אליה, שמה את ידה עליה ואמרה: "את רואה עדנה, את השמלה החדשה שלי לשבת? אימא תפרה לי!" שמחה עדנה, ורצתה ללקק אותה, אך חנה'לה אמרה: "לא עדנה. אסור. השמלה תתלכלך". הלכה חנה'לה הלאה.

ראה אותה זוזי הכלב, רץ אליה וקרא: "הב... הב... הב... חנה'לה... הב... הב..."

אמרה חנה'לה: "אתה רואי זוזי? את שמלת השבת החדשה שתפרה לי אימא?" שמח זוזי, הרים שתי רגליים ורצה לקפוץ על חנה'לה, "לא זוזי, לא. אסור! השמלה תתלכלך". כך טיילה חנה'לה ושחקה.

כאשר רצתה לחזור הביתה, ראתה מרחוק איש זקן, האיש יצא מן היער, על גבו קש גדול וכבד. האיש הוריד את השק וישב על הארץ לנוח. הוא היה זקן מאוד, השערות שלו היו לבנות, והוא היה עייף מאוד.

חנה'לה ניגשה אליו: "שלום לך ילדה, שלום", הוא אמר. "שלום" אמרה חנה'לה ושאלה: "אתה עייף?", "כן" עונה האיש הזקן, "השק כבד מאוד". "ומה יש לך בשק?", "פחמים" אומר האיש, "פחמים מן היער". "ומה שמך?" שואל האיש הזקן. "שמי חנה'לה". והיא מוסיפה ואומרת: "אתה מביט על השמלה שלי? היא חדשה. אימא תפרה לי אותה". "שמלה יפה מאוד", אמר האיש, "יפה מאוד". "תודה" אמרה חנה'לה.

והאיש יושב קצת, ואז הוא קם, ושם את השק הכבד על גבו. הוא אומר: "צריך למהר, עוד מעט שבת!!!". והוא הולך. השק שלו כבד מאוד והוא עייף מאוד. חנה'לה מביטה אחריו וחושבת: השק שלו כבד מאוד. אני אעזור לו. חנה'לה ממהרת אל האיש ואומרת: "אתה רוצה שאני אעזור לך?". והאיש צוחק: "יפה, ילדה יפה, את תעזרי לי". חנה'לה שמה את הידיים הקטנות שלה על השק הגדול והיא והיא עוזרת לו. הם הולכים. והאיש הזקן אומר: "די ילדה טובה, עזרת לי הרבה, עכשיו תחזרי הביתה!". חנה'לה חוזרת הביתה. היא שמחה וטוב לה, אך אוי -

מה זה?... השמלה... כתם גדול ושחור על השמלה שלה! ועוד כתם ועוד כתם... כולם מהשק הכבד של האיש. התחילה חנה'לה לבכות: "אוי, שמלת השבת הלבנה שלי, שאימא תפרה לי, רק היום לבשתי אותה לראשונה, ומה יהיה עכשיו? איך אחזור הביתה? אימא תצטער כל כך"

בשדה יושבת ילדה קטנה ובוכה. מטייל הירח בשמיים ורואה את חנה'לה. הוא מביט אליה ושואל: "מה קרה ילדה? למה את בוכה?" חנה'לה מראה באצבע על השמלה: "תראה, תראה ירח... זה מן השק הגדול של האיש". הירח מביט, רואה ושואל: "האם את בוכה, חנה'לה, מפני שעזרת לאיש הזקן?" וחנהלה אומרת: "לא, אני לא בוכה בגלל זה אבל השמלה... שמלת השבת הלבנה שלי... אימא..." והירח אומר: "אל תבכי, ילדה טובה, קומי, לכי הביתה. השמלה שלך תהיה יותר יפה". אור הירח נוגע בשמלה והנה אין עוד כתמים שחורים.

השמלה שוב לבנה כולה והיא מאירה באור גדול. חנה'לה רצה הביתה ואימא שלה פותחת לה את הדלת, עומדת ורואה: אור גדול בבית, אור שמלת השבת של חנה'לה.